text:
APRILI 22, 2014
ERASHIYA
Abemi BaseRashiya Banokusiwa Enkundleni Ngenxa Yokholo Lwabo
AmaNgqina kaYehova ayi-16 * aseTaganrog arhuqelw’ ezinkundleni kuba nje ehlanganisana ukuze azinqulele ngoxolo. Eli tyala liyazibalula kuba alizange lakho elifana nalo eRashiya kutshanje. * Ukuba afunyaniswe enetyala, anokuhlawuliswa imali engange-R 100 000 okanye aphoswe ngapha kwezitshixo kangangeminyaka esibhozo. La maNgqina ayi-16 ayalelwe ukuba angasishiyi isixeko saseTaganrog de inkundla iwise isigwebo.
Le mpatho imbi kangaka iqale ngoJuni 2008 xa uMtshutshisi Wengingqi YaseRostov wafaka isicelo sokuba inkonzo yamaNgqina kaYehova ivalwe eRashiya. Waphinda wathi uncwadi olupapashwa ngamaNgqina kaYehova lunenkcazelo eyingozi. Inkundla ibichophele eli tyala yasivuma esi sicelo somtshutshisi saza kamva saxhaswa nayiNkundla Ephakamileyo YaseRashiya ngoDisemba 8, 2009.
Emva kwesigwebo seNkundla Ephakamileyo abasemagunyeni bathimba iiHolo ZoBukumkani (izakhiwo zokunqula) zamaNgqina kaYehova eTaganrog, kwanyanzeleka ukuba angenele emakhayeni abantu. Le nkundla yaphinda yayalela ukuba iincwadi eziyi-34 zigqalwe njengezinenkcazelo eyingozi. AmaNgqina kaYehova awavumelani nesi sigwebo kangangokuba abhenele kwiNkundla YaseYurophu Yamalungelo Abantu.
Ngenxa yezi zehlo zibuhlungu, abasemagunyeni baseTaganrog baye bavulekelwa likroba lokuba bawaxhaphaze baze bawaphathe kakubi amaNgqina kaYehova. Ngo-2011, amapolisa ambonzeleka ngentseni emakhayeni ayi-19 amaNgqina, avusa abantu abolupheleyo nabantwana yaye agqogqa amakhaya awo kangangeeyure ezisibhozo ukuya kutsho kweziyi-11 ekhangela uncwadi abathi lunenkcazelo eyingozi. La mapolisa athatha kwancwadi yonqulo eyayikho kunye nezinye izinto zekhaya. Abasemagunyeni barekhoda iintlanganiso zonqulo emfihlekweni, ngelinge lokufumana ubungqina obuza kusetyenziswa enkundleni. Ezi ziganeko zaphumela ekubeni urhulumente akhuph’ epokothweni exhasa amaphulo okuxhaphaza amaNgqina kaYehova kulo lonke elaseRashiya. *
AmaNgqina kaYehova afumaneka ehlabathini lonke. Umgaqo-siseko waseRashiya neBhunga LaseYurophu Lamalungelo Abantu liqinisekisa inkululeko yonqulo. IiNkundla Eziphakamileyo zamazwe ngamazwe nazo zilala ngengub’ enye namaNgqina kaYehova ngeli lungelo lawo. Sekunjalo, urhulumente waseTaganrog wenza izinto ngokungathi amaNgqina awamele alifumane eli lungelo.
Eli tyala lisaqhuba, isigwebo silindeleke ngoMeyi emva kokuba kuviwe iingxoxo zokugqibela. Ukuvalelwa kwala maNgqina ayi-16 kuya kuthetha ukuba inkululeko yamaNgqina kaYehova angaphezu kwayi-800 aseTaganrog isesichengeni. Eso sigwebo sinokuphinda sisetyenziswe njengomthetho oza kunyanzela ukuba kugwetywe amaNgqina akwezinye iindawo eRashiya.
Isithethi samaNgqina kaYehova aseRashiya, uGrigory Martynov, uthi: “Le ndlela aphatheke ngayo amaNgqina ayithetheleleki. Awayongozi kukhuseleko lwelizwe laseRashiya. Esona sizathu esibangela impatho elolu hlobo kukuba nje ingamaNgqina kaYehova.”
^ isiqe. 2 Kulo mfanekiso ungasentla, kuvezwe amaNgqina ayi-10 kulawo ayi-16.
^ isiqe. 2 Ngo-2012, abasemagunyeni baseRashiya baye bawatyabeka ngezityholo la maNgqina ayi-16. Ngokomthetho waseRashiya anokuvalelwa ixesha elingangeminyaka emithathu. Kukho nabadala abane abajongene nesigwebo esinokuba ngangeminyaka emihlanu ukuya kwesibhozo.
^ isiqe. 5 Ukususela kwisigwebo seNkundla Ephakamileyo YaseRashiya ngoDisemba 8, 2009, amapolisa elo aye avalela amaNgqina angaphezu kwayi-1 600, ayekisa iincwadi zawo ezingaphezu kweziyi-70 esithi zinenkcazelo eyingozi, agqogqa amakhaya neeHolo ezingaphezu kweziyi-171 aze aphazamisa iintlanganiso zenkonzo eziyi-69.


c: text/html

text:
Advokatų kontora E. Bušmovičius ir partneriaiIkhadi engabonakaliyo
Advokatų kontora E. Bušmovičius ir partneriai
Ekuxoxweni kwamatyala embambano, Ifemu yomthetho, Kwiingxoxo zolwaphulo, Kwiinkqubo zolawulo, Labor law +5
Ushicelelo
- Advokatų kontora E. Bušmovičius ir partneriai
Imephu
Umsebenzi udidi
Ekuxoxweni kwamatyala embambano, Ifemu yomthetho, Kwiingxoxo zolwaphulo, Kwiinkqubo zolawulo, Labor law, Nomthetho nosapho, Umangalelwano, Umthetho land, Uncedo lwezomthetho, Wezemali, inshorensi, umthetho

robotstxt: allowed

filter: keep


text:
“Abantu AbaThixo Wabo UnguYehova”
“Banoyolo abantu abaThixo wabo unguYehova!”—INDU. 144:15.
1. Bakholelwa ntoni abanye abantu ngokuphathelele abanquli bakaThixo?
NAMHLANJE abantu abaninzi bayavuma ukuba iicawa eziphambili azibancedi nganto abantu. Abanye bayavuma ukuba iimfundiso kunye nezinto ezenziwa kwezi Cawa aziyiyo le nto ifunwa nguThixo, kwaye ngenxa yoko akakholiswa zizo. Noko ke, bakholelwa ukuba bakho abantu abalungileyo kuzo zonke iicawa nokuba uThixo uyababona aze abamkele njengabakhonzi bakhe basemhlabeni. Abasiboni isizathu sokuba abo bantu baphume kwezo cawa zobuxoki baze bazahlule kuzo. Kodwa ngaba yindlela noThixo acinga ngayo leyo? Masifumane impendulo ngokujonga imbali ekwiZibhalo yabanquli bokwenene bakaYehova.
ABANTU EKWAKWENZIWE UMNQOPHISO NABO
2. Ngoobani abathi ethubeni baba ngabantu abakhethekileyo bakaYehova, kwaye yintoni eyayibenza bahluke? (Jonga umfanekiso osekuqaleni.)
2 Kule minyaka emalunga neyi-4 000 edluleyo, uYehova ebenabantu abakhethekileyo apha emhlabeni. UAbraham, owayebizwa ngokuba “nguyise wabo bonke abo banokholo,” wayeyintloko yentsapho enamalungu abalelwa kumakhulu. (Roma 4:11; Gen. 14:14) Abalawuli bakwaKanan babembiza ngokuthi “usisikhulu sakwaThixo,” kwaye babemphatha ngembeko. (Gen. 21:22; 23:6) UYehova wenza umnqophiso noAbraham kunye nenzala yakhe. (Gen. 17:1, 2, 19) UThixo wathi kuAbraham: “Nguwo lo umnqophiso wam enimele niwugcine, ophakathi kwam nani, nembewu yakho emva kwakho: Yonke into eyindoda kuni imele yaluswe. . . . Yaye oko kumele kube ngumqondiso womnqophiso ophakathi kwam nani.” (Gen. 17:10, 11) Nyhani ke, uAbraham nawo onke amadoda entsapho yakhe boluswa. (Gen. 17:24-27) Ulwaluko lwalubonisa ukuba yayinguAbraham nenzala yakhe kuphela ababenze umnqophiso noYehova.
3. Inzala ka-Abraham yafikelela njani ekubeni sisizwana?
3 Umzukulwana ka-Abraham onguYakobi, okanye uSirayeli, wazala oonyana abayi-12. (Gen. 35:10, 22b-26) Ethubeni, aba nyana baba ngoosolusapho bezizwe eziyi-12 zakwaSirayeli. (IZe. 7:8) Beleqwa linxele likaKhetsekile, uYakobi noonyana bakhe babalekela eYiputa, apho omnye woonyana bakaYakobi, uYosefu, wayeye waba ngumabi wokutya nentonga esekhosi kaFaro. (Gen. 41:39-41; 42:6) Inzala kaYakobi yanda kakhulu, yaba “libandla lezizwana.”—Gen. 48:4; funda iZenzo 7:17.
UYEHOVA UHLANGULA ABANTU BAKHE
4. Ekuqaleni, ayehlalisene njani amaYiputa nenzala kaYakobi?
4 Inzala kaYakobi yahlala eYiputa iminyaka engaphezulu kancinane kweyi-200, ihlala kummandla obizwa ngokuba yiGoshen ogudle umNayile. (Gen. 45:9, 10) Kuyabonakala ukuba kwiminyaka ephantse ibe yi-100, yayihlalisene ngoxolo namaYiputa, ikwiidolophana kwaye isalusa imfuyo yayo. Yayamkelwe ngezandl’ ezishushu nguFaro, owayesazi uYosefu kwaye emthanda. (Gen. 47:1-6) Kodwa ke, amaYiputa ayebajongela phantsi abantu abalusa izimvu. (Gen. 46:31-34) Sekunjalo, kwakunyanzelekile ukuba asel’ amanzi axole kuba uFaro yena wayewamkele amaSirayeli.
5, 6. (a) Yatshintsha njani imeko yabantu bakaThixo eYiputa? (b) UMoses wasinda njani ekufeni, kwaye yintoni uYehova awayenzela bonke abantu bakhe?
5 Kodwa ke imeko yabantu bakaThixo yayiza kutshintsha ngesiquphe. “Ekuhambeni kwexesha kwavela ukumkani omtsha eYiputa owayengamazi uYosefu. Yaye wathi kubantu bakhe: ‘Khangelani! Aba bantu aba, oonyana bakaSirayeli, baninzi kwaye banamandla kunathi.’ Ngenxa yoko amaYiputa abakhobokisa ngobuzwilakhe oonyana bakaSirayeli. Yaye abenza bakrakra ubomi babo ngokubatsalisa nzima ebukhobokeni, besenza udaka lodongwe nezitena nawo wonke umsebenzi wobukhoboka wasendle, ewe, wonke umsebenzi wobukhoboka ababanyanzela ngobuzwilakhe ukuba bawenze.”—Eks. 1:8, 9, 13, 14.
6 UFaro wada wayalela ukuba zonke iintsana ezingamakhwenkwe zamaHebhere zibulawe zakuba zizelwe. (Eks. 1:15, 16) Uzelwe ngelo xesha kanye ke uMoses. Uthe xa eneenyanga ezintathu ezelwe, wafihlwa ngunina phakathi kweengcongolo zomNayile, waza wafunyanwa yintombi kaFaro. Kamva yazikhulisela yena njengomntwana wayo. Ngenxa yokungenelela kukaThixo, uMoses wakhuliswa ngunina owayethembekile, uYokebhede, xa wayesemncinane, waza waba ngumkhonzi kaYehova othembekileyo. (Eks. 2:1-10; Heb. 11:23-25) UYehova ‘wabuphawula’ ubugxwayiba ababekubo abantu bakhe waza wagqiba kwelokuba abahlangule kwabo babebacinezela, esebenzisa uMoses. (Eks. 2:24, 25; 3:9, 10) Ngaloo ndlela ‘bahlangulwa’ nguYehova.—Eks. 15:13; funda iDuteronomi 15:15.
ISIZWANA SIBA LUHLANGA
7, 8. Isizwana sikaYehova satshintsha njani saba luhlanga olungcwele?
7 Nangona uYehova wayengekawenzi uhlanga amaSirayeli, wayesele ewagqala njengesizwana sakhe. Yiyo loo nto uMoses noAron bayalelwa ukuba bathi kuFaro: “Utsho uYehova uThixo kaSirayeli ukuthi, ‘Bandulule abantu bam ukuze babhiyozele umthendeleko wam entlango.’”—Eks. 5:1.
8 Kuthe ukuze oonyana bakaSirayeli bakhululwe kwingcinezelo yamaYiputa, kwabakho izibetho ezilishumi kwaza kwatshatyalaliswa uFaro naloo mikhosi yakhe kuLwandle Olubomvu. (Eks. 15:1-4) Kwiinyanga ezintathu kamva, uYehova wenza umnqophiso namaSirayeli kwiNtaba yeSinayi waza wenza esi sithembiso singalibalekiyo: “Ukuba nithe nalithobela okunene ilizwi lam, nawugcina ngenene umnqophiso wam, ngokuqinisekileyo noba yinqobo kum kwizizwana zonke, . . . nohlanga olungcwele.”—Eks. 19:5, 6.
9, 10. (a) Ngokutsho kweDuteronomi 4:5-8, uMthetho wawenza ahluka njani amaSirayeli kwezinye izizwana? (b) AmaSirayeli ayemele abonise njani ukuba ‘asisizwana esingcwele kuYehova’?
9 Xa amaHebhere ayeseseYiputa, engekabi ngamakhoboka, ayehlala ngokwezizwe zawo, elawulwa ziintloko-ntsapho, okanye oosolusapho. Njengabakhonzi bakaYehova ababephila ngaphambi kwazo, ezi ntloko-ntsapho zazisiba ngabalawuli, abagwebi nababingeleli kwiintsapho zazo. (Gen. 8:20; 18:19; Yobhi 1:4, 5) Noko ke, uYehova wasebenzisa uMoses ukuze anike amaSirayeli imithetho eyayiza kuwenza ahluke kuzo zonke ezinye iintlanga. (Funda iDuteronomi 4:5-8; INdu. 147:19, 20.) Lo Mthetho wawusithi ababingeleli mabaphume kwisizwe esinye kuphela, kwaye abagwebi ibe “ngamadoda amakhulu,” awayesaziwa ngokuba nolwazi nobulumko. (Dut. 25:7, 8) UMthetho wawucacisa yonke imicimbi ephathelele unqulo nobomi bemihla ngemihla kolu hlanga lutsha.
10 Ngaphambi kokuba angene kwiLizwe Lesithembiso, uYehova wayiphinda imithetho awayeyinike amaSirayeli, ibe uMoses wathi kuwo: “[UYehova] namhlanje ukubangele wathi uya kuba sisizwana sakhe, inqobo kuye, kanye njengoko wakuthembisayo, nokuthi uya kuyigcina yonke imiyalelo yakhe, akuphakamise yena ngaphezu kweentlanga zonke azenzileyo, udunyiswe, udume ube nendili, ube sisizwana esingcwele kuYehova uThixo wakho, kanye njengoko wathembisayo.”—Dut. 26:18, 19.
BABESAMKELWA ABAPHAMBUKELI
11-13. (a) Ngoobani ababa yinxalenye yabantu bakaThixo? (b) Yintoni awayenokuyenza umntu ongengomSirayeli onqwenela ukunqula uYehova?
11 Nangona ngoku uYehova wayesele enohlanga alukhethileyo emhlabeni, akazange ayikhabe into yokuba kubekho abantu abangengomaSirayeli phakathi kwabantu bakhe. Wavumela ukuba “iqela elikhulu elingumxube” elalingengawo amaSirayeli, nelaliquka amaYiputa, lihambe nabantu bakhe xa babehlangulwa eYiputa. (Eks. 12:38) Xa kwakuwiswa isibetho sesixhenxe, abanye “kubakhonzi bakaFaro” baloyika ilizwi likaYehova, kwaye alithandabuzeki elokuba baba yinxalenye yeli qela elingumxube elemka namaSirayeli eYiputa.—Eks. 9:20.
12 Ngaphambi kokuba amaSirayeli awele iYordan aze athimbe ilizwe lakwaKanan, uMoses wawaxelela ukuba ‘amthande umphambukeli’ ophakathi kwawo. (Dut. 10:17-19) Aba bantu bakhethwe nguThixo babemele bamkele nawuphi na umphambukeli owayekulungele ukuthobela imithetho esisiseko enjengeMithetho Elishumi ababeyinikwe nguMoses. (Lev. 24:22) Abanye babo baphambukeli baba ngabanquli bakaYehova, baza bavakalelwa ngendlela efanayo neyomMowabhikazi uRute, owathi kuNahomi owayengumSirayeli: “Abantu bakowenu baya kuba ngabantu basekhaya, noThixo wakho abe nguThixo wam.” (Rute 1:16) Aba baphambukeli baguqukela ebuYudeni, ibe abangamadoda boluswa. (Eks. 12:48, 49) UYehova wabamkela ukuba babe yinxalenye yabantu bakhe.—Num. 15:14, 15.
13 Xa kwakunikezelwa itempile kaSolomon kuYehova, uSolomon wenza umthandazo obonisa ukuba abantu abangengomaSirayeli abazange balityalwe. Wathi: “Kwanowasemzini ongeyiyo inxalenye yabantu bakho amaSirayeli ovela kwilizwe elikude ngenxa yegama lakho elikhulu nangesandla sakho esomeleleyo nengalo yakho eyoluliweyo, beze bathandaze kule ndlu, kwanga ungeva usemazulwini, kwindawo ohlala kuyo emisiweyo, uze wenze ngokuvumelana nako konke oko akubizayo owasemzini; ukuze zonke izizwana zomhlaba zilazi igama lakho zize zikoyike njengabantu bakho amaSirayeli, ukuze zazi ukuba le ndlu ndiyakhileyo ibizwe ngegama lakho.” (2 Kron. 6:32, 33) Kwakusenjalo nangemihla kaYesu, nawuphi na umntu ongengomSirayeli owayenqwenela ukunqula uYehova wayenako ukuba yinxalenye yabantu bakaThixo.—Yoh. 12:20; IZe. 8:27.
UHLANGA LWAMANGQINA
14-16. (a) AmaSirayeli ayeza kuba luhlanga olungamangqina kaYehova ngayiphi indlela? (b) UYehova ulindele ukuba benze ntoni abantu bakhe banamhlanje?
14 AmaSirayeli ayenqula uThixo wawo onguYehova, ngoxa ezinye iintlanga zazinqula abanye oothixo. Ngexesha lomprofeti uIsaya, uYehova wayisingatha le meko ngokungathi kusenkundleni. Wathi oothixo ababenqulwa zeziny’ iintlanga mabeze namangqina abo aze kubathethelela. Wayibeka kanje le nto: “Iintlanga zonke maziqokelelwe kwindawo enye, namaqela eentlanga ahlanganiselwe ndawonye. Ngubani na [omela izithixo] phakathi kwazo onokukuxela oku? Okanye zinako na ukusivisa kwanezinto zokuqala? Mazivelise amangqina azo, ukuze zibe nokuvakaliswa zingamalungisa, okanye mabeve baze bathi, ‘Yinyaniso!’”—Isa. 43:9.
15 Oothixo bezinye iintlanga abazange bakwazi ukuza nobungqina bokuba bakho ngokwenene. Babezizithixo nje ezingakwazi kuthetha nokuzihambela. (Isa. 46:5-7) Kweliny’ icala, uYehova yena wathi kubantu bakhe amaSirayeli: “Ningamangqina am, . . . ningumkhonzi wam endimnyulileyo, ukuze nazi, nikholwe kum, niqonde ukuba ikwaNdim. Phambi kwam akuzange kuyilwe Thixo, nasemva kwam akubangakho namnye. Mna—ke, ndinguYehova, yaye akukho msindisi ngaphandle kwam. . . . Ngoko nina ningamangqina am, yaye mna ndinguThixo.”—Isa. 43:10-12.
16 Njengamangqina asenkundleni, abantu bakaYehova abakhethileyo babemele baphendule ngokuvakalayo nangokucacileyo umbuzo othi, “Ngubani Oyena Thixo Uphakamileyo?,” bangqine ukuba uYehova ngoyena Thixo wokwenene. Wathi ‘bangabantu aziyilele bona, ukuze babalise indumiso yakhe.’ (Isa. 43:21) Babethwele igama lakhe. Ekubeni uYehova wayebahlangule eYiputa, wayelindele ukuba bamthobele ngokuzithandela baze bamzukise phambi kwezinye iintlanga kuba enguMongami. Babefanele benze kanye njengoko umprofeti uMika wayeprofetile ngabantu bakaThixo bale mihla, esithi: “Zonke izizwana ziya kuhamba ngasinye egameni lothixo waso; kodwa thina siya kuhamba egameni likaYehova uThixo wethu ukusa kwixesha elingenammiselo, ewe ngonaphakade.”—Mika 4:5.
ABANTU ABAVUKELAYO
17. AmaSirayeli aba “ngumdiliya ongcakachileyo” ngayiphi indlela kuYehova?
17 Ngelishwa, amaSirayeli awazange athembeke kuThixo wawo, uYehova. Azivumela ukuba aphenjelelwe ziintlanga ezazinqula oothixo abenziwe ngomthi nangamatye. Kwiminyaka emalunga neyi-2 800 eyadlulayo, umprofeti uHoseya wathi: “USirayeli ngumdiliya ongcakachileyo . . . uzandisile izibingelelo zakhe . . . Intliziyo yakhe ibe nohanahaniso; ke uya kuba netyala.” (Hos. 10:1, 2) Malunga neminyaka eyi-150 kamva, uYeremiya wathetha la mazwi kaYehova kubantu bakhe abangathembekanga: “Mna ke, ndakutyala unjengomdiliya wohlobo obomvu, wonke uyimbewu yenyaniso. Ngoko kwenzeke njani na ukuba unditshintshele ube ngamahlumelo omdiliya ongcakachileyo wasemzini? . . . Baphi na oothixo bakho ozenzele bona? Mabasukume ukuba banako ukukusindisa ngexesha lentlekele yakho. . . . Abantu bam—bandilibele.”—Yer. 2:21, 28, 32.
18, 19. (a) UYehova waprofeta ngayiphi indlela ukuba wayeza kuvelisa abanye abantu abaza kuthwala igama lakhe? (b) Yiyiphi imibuzo eza kuphendulwa kwinqaku elilandelayo?
18 Kunokuba avelise isiqhamo esihle ngokunqula uYehova ngendlela efanelekileyo aze abe ngamangqina akhe, amaSirayeli avelisa isiqhamo esibolileyo ngokunqula kwawo izithixo. Yiloo nto uYesu wathi kwiinkokeli zamaYuda ezazihanahanisa ngexesha lakhe: “Ubukumkani bukaThixo buya kuthatyathwa kuni buze bunikwe uhlanga oluvelisa iziqhamo zabo.” (Mat. 21:43) Ngabo ‘bakumnqophiso omtsha’ kuphela, owaprofetwa nguYehova esebenzisa umprofeti uYeremiya, ababenokuba yinxalenye yolo hlanga lutsha, uSirayeli wokomoya. Ngokuphathelele uSirayeli wokomoya owayeza kuba yinxalenye yaloo mnqophiso mtsha, uYehova waprofeta wathi: “Ndiza kuba nguThixo wabo, bona babe ngabantu bam.”—Yer. 31:31-33.
19 Emva kokuba amaSirayeli okoqobo engazange athembeke, uYehova wenza uSirayeli wokomoya ngenkulungwane yokuqala, njengoko sesibonile. Kodwa ke nank’ umbuzo, ngoobani abantu bakhe namhlanje aph’ emhlabeni? Abantu abanyanisekileyo banokubabona njani abanquli bokwenene bakaThixo? Le mibuzo iza kuphendulwa kwinqaku elilandelayo.


text:
Meyi 2-8
YOBHI 38–42
Ingoma 63 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Ukuthandazela Abanye Kuyamkholisa UYehova”: (imiz. 10)
Yob 42:7, 8—UYehova wayelindele ukuba uYobhi athandazele uElifazi, uBhiledadi noTsofare (w13 6/15 21 ¶17; w98 5/1 30-31 ¶3-6)
Yob 42:10—UYehova wamphilisa uYobhi emva kokuba ebathandazele (w98 5/1 31 ¶3)
Yob 42:10-17—UYehova wamsikelela kakhulu uYobhi ngenxa yokholo nokunyamezela kwakhe (w94 11/15 20 ¶19-20)
-
Ukwemba Ubuncwane ObuseBhayibhileni: (imiz. 8)
Yob 38:4-7—Ngoobani “amakhwezi” ibe yintoni esiyaziyo ngawo? (bh 97 ¶3)
Yob 42:3-5—Yintoni esinokuyenza ukuze sibone uThixo njengoYobhi? (w15 10/15 7-8 ¶16-17)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Yob 41:1-26
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze uxubushe iingongoma eziphambili. Ngamafutshane chaza indlela abavakalisi abanokuzisebenzisa ngayo izixhobo ze-elektroniki usebenzisa umxholo othi “Iindlela Zokusebenzisa iJW Library.” Bakhumbuze abaphulaphuli ukuba xa bebhala ingxelo nyanga nganye, babhale izihlandlo abaye badlala ngazo ividiyo entsimini. Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 60
“Ngaba Uyayisebenzisa I-JW Library?”: (imiz. 15) Qala ngengxubusho yemizuzu emihlanu yeli nqaku. Emva koko dlala uze uxubushe ividiyo ethi Start Using “JW Library.” Phinda wenze okufanayo nakwezi vidiyo Download and Manage Publications and Customize the Reading Experience. Khuthaza bonke abo banokukwazi ukuba bakhuphele iJW Library baze badawunlowude uncwadi kwizixhobo zabo ze-elektroniki ngaphambi kokuba kuxutyushwe intetho ethi “Iindlela Zokusebenzisa iJW Library” ngoMeyi 16.
ISifundo SeBhayibhile Sebandla: (imiz. 30) ia isahl. 14 ¶14-22 nempinda yesahluko
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 77 Nomthandazo


text:
Bazalwana Noodade Abathandekayo:
Kwinkupho yalo yokuqala ngqa, uhlelo lukawonkewonke lweMboniselo kaJanuwari 1, 2008 lwalunenqaku elitsha elikushiy’ ungawuval’ umlomo elithi “Xelisa Ukholo Lwabo.” Ukususela ngoko, kuye kwapapashwa inqaku elinalo mxholo rhoqo emva kweenyanga ezintathu, nto leyo esiye sayivuyela kakhulu!
Baye basabela njani abantu emva kokufunda la manqaku? Emva kokufunda inqaku elithetha ngoMarta, omnye umfundi wabhala wathi: “Ndahleka xa ndilifunda kuba ndifana nqwa naye—ndiyakuthand’ ukubuk’ iindwendwe nokuzixakekisa, kangangokuba ndide ndilibale ukuba kufuneka ndihlale phantsi ndincokole nabantu.” Emva kokufunda ibali likaEstere, omnye oselula wathi: “Ndifunde ukuba siyathanda ukuthi phithi ziimpahla nefashoni. Kubalulekile ukunxiba kakuhle; kodwa akufunekanga sizibaxe izinto.” Wongez’ esithi: “UYehova ujonga umntu esinguye ngaphakathi.” Elinye inqaku elalithetha ngoPetros labangela ukuba omnye udade ongumKristu azive sele ethe: “Eli nqaku linditsho andafuna ukulibeka phantsi. Ibingathi nam ndilapho! Neendawo ezingachazwanga ngokungqalileyo bendikwazi ukuba nomfanekiso-ngqondweni wazo!”
Aba bafundi—kunye nabanye abaye babhala bebulela ngala manqaku—bangqina ukunyanisa kwamazwi awabhalwa ngumpostile uPawulos kwakudala athi: “Zonke izinto ezabhalwa kwixesha langaphambili zabhalelwa ukuyalela thina.” (Roma 15:4) UYehova waqinisekisa ukuba la mabali ayabhalwa eBhayibhileni ukuze afundise thina. Sonke, kungakhathaliseki ukuba sineminyaka emingaphi sisazi inyaniso, sinokufunda lukhulu kuwo.
Sikukhuthaza ukuba xa uqalise ukuyifunda wakuba nje uyifumene le ncwadi. Yisebenzise kuNqulo Lwentsapho—abantwana baza kuyithanda. Xa ifundwa kwiSifundo SeBhayibhile Sebandla, qiniseka ukuba awuphoswa nayiveki le enye! Thatha ixesha lakho xa uyifunda, ungangxami. Zibone ngeliso lengqondo iindawo ekuthethwa ngazo. Yiba ngathi uyaziva iimvakalelo zabo kuthethwa ngabo, ubone nezinto abazibonayo. Thelekisa indlela abenza ngayo izinto nendlela obuya kuzenza ngayo wena.
Siyavuya uyifumene le ncwadi. Sinethemba lokuba iza kuba yintsikelelo kuwe nakwintsapho yakho. Sinithanda kakhulu yaye sininqwenelela impumelelo,
IQumrhu Elilawulayo LamaNgqina KaYehova


text:
Nelson Mandela
Nelson Rholihlahla Mandela (18 Eyekhala 1918— 5 Eyomnga 2013)
Rholihlahla Dalibhunga. UNelson Rholihlahla Mandela wazalelwa eQunu eMthatha wakhulela khona. UNelson Mandela wazalwa nguNosekeni Fanny kunye noGadla Henry Mphakanyiswa. Wafunda kwidyunivesithi yaseFort Hare eseDikeni nedyunivesithi yaseWitwatersrand apho wayefunda ezomthetho khona. Abantwana baka tata uNelson Mandela ngu Mandela Thembekile, Makgatho, Lewanika, Makaziwe, Maki Zenani, Zandiswa, kunye no Jonisa Z. Machel (isizanina).
UMandela wayevalelwe kwisiqithi saseKapa (eRobben Island) iminyaka elinamashumi amabini anesixhenxe apho waye silwela khona inkululeko. Waye wakhululwa ngomhla we-11 kweyoMdumba ngo-1990. Waba nguMongameli wokuqala omnyama kweli loMzantsi Afrika. Waqala umbutho i ANC (African National Congress). Utata uNelson walwa ingcinezelo eMzantsi Afrika. Utata uNelson Mandela wayene qabane lakhe uWinnie Madikizela Mandela, futhi kamuva khulu uGraca Machel.


text:
IMITHETHO YOKUZIPHATHA NENKONZO YAMALUNGELO
I-M-WEBHU izibophelela kule Mithetho yokuZiphatha emisela ubuncinci bomgangatho wokuziphatha ethi iM-WEBHU izame ukuyilandela ekunikezeleni iinkonzo kubabhalisi bayo.
I-M-WEBHU iye yayila le Mithetho yokuZiphatha ngokungqinelana nemigaqo kwanobuncinci bemigangatho yababhalisi bamalungelo emiselwe liGunya loNxibelelwano eliZimeleyo laseMzantsi Afrika (“IGunya”) kwiSaziso sama-1740 ka-2007 esipapashwe kwiPhepha-ndaba likaRhulumente uNomb. 30553 ngomhla we-7 kuDisemba ka-2007 nakwiSaziso sama-272 ka-2008 esipapashwe kwiPhepha-ndaba uNomb. 30792 ngomhla wama-25 kuFebhuwari ka-2008, ngokulandelelana.
1. IziBophelelo ezinguNdoqo
I-M-WEBHU iza:-
1.1 kwenza ngendlela enobulungisa, enengqiqo nethembekileyo kuko konke ukurhweba nababhalisi bayo nabanokuba ngababhalisi;
1.2 kuqinisekisa ukuba zonke iinkonzo neemveliso zanelisa iinkcukacha eziqulathwe kwiimpepha-mvume ze-M-WEBHU nakuyo yonke imithetho nemimiselo enxulumeneyo;
1.3 ayizikucalucalula ngokungenabulungisa ngokuchasene okanye phakathi kwababhalisi bayo nabanokuba ngababhalisi ngokwesiseko sebala, isini, ubudala, ukunqula, inkolo, ukukhubazeka, imvelaphi yobuhlanga okanye ukuziqhelanisa ngezesondo;
1.4 kubonisa imbeko nokukhathala kokugqibela xa irhweba nababhalisi bayo;
1.5 kubonelela ababhalisi bayo nabanokuba ngababhalisi ngolwazi malunga neenkonzo namaxabiso;
1.6 ngesicelo ibonelela ababhalisi bayo nabanokuba ngababhalisi ngenkokhelo malunga neemfuno zabaxhasi;
1.7 kugcina ulwazi lwesiqu lwababhalisi ngokuyimfihlo; kwaye
1.8 kucebisa ababhalisi bayo bagqithisele isikhalazo kwiGunya, apho iM-WEBHU iye yaphanza ukusombulula isikhalazo ngokwanelisayo sombhalisi.
2. Amalungelo abasebenzisi
Amalungelo akho ngokweenkonzo ethi iM-WEBHU iwabonelele aquka (ngaphandle kwesithintelo) ilungelo loku:
2.1 bonelelwa ngenkonzo efunekayo ngaphandle kokucalucalulwa gokungenabulungisa;
2.2 khetha umboneleli-nkonzo wokhetho lwakho;
2.3 fumana ikopi yeMithetho yokuZiphatha neNkonzo yamaLungelo kwisiNgesi nakolu-1(nye) lwamalwimi asesikweni njengoko kumisiwe yiM-WEBHU;
2.4 fikelela kwaye ubuze iingxelo nolwazi olubanjwe yiM-WEBHU;
2.5 kukhuseleko lwe-data yesiqu, equka ilungelo lokuba i-data yesiqu yakho ingathengiselwa amaqela esithathu ngaphandle kwemvume yakho;
2.6 lokufaka isikhalazo; kwaye
2.7 Ilungise kwakhona.
3. Ulungiselelo lolwazi
3.1 Ulwazi malunga noluhlu olubanzi lwenkonzo, imveliso nemiqulu ebonelelwayo, intlawulo nemirhumo esebenzayo kwiinkonzo zeM-WEBHU, iimveliso nemiqulu kwanemigaqo neemeko ezikhoyo kwiinkonzo zeM-WEBHU, iimveliso, nemiqulu, umthetho wabucala nemfihlakalo weM-WEBHU, inkqubo yentlawulo zeM-WEBHU neenkcukacha zoqhagamshelo ezinxulumeneyo ezifumaneka:
3.1.1 kwi-homepage yethu ku www.mweb.co.za;
3.1.2 phantsi kwe”Zaziso zoMthetho” kwi-homepage yethu;
3.1.3 kwiifomu ze-aplikeshini ekufuneka zigcwalisiwe ukuze ufumane inkonzo; ne
3.1.4 kumanyathelo esaziso nentengiso.
3.2 Iinkqubo zethu zokunika ityala nokuphathwa kwezikhalazo ziqulathwe kuMthetho.
3.3 Sizakubonelela ngetyala elenziwe uluhlu okanye uluhlu lwezinto ezithengiswayo namaxabiso aceliweyo.
3.4 I-aplikeshini yakho yenkonzo okanye imveliso ixhomekeke kukukhangelwa kwentengo yetyala okanye inkqubo yovavanyo lomngcipheko. Le ithetha iM-WEBHU inokucela kwaye ifumane uLwazi oluyiMfihlo, uLwazi loMsebenzisi weNtengo yeTyala noLwazi oluMiselweyo (njengoko kuchaziwe kuMthetho weNtengo yetyala weSizwe, ka-2005) (‘uLwazi loVavanyo”) usuka kwi-bureauxs zentengo yetyala ezibhalisiweyo ukuze yenze uvavanyo lwezinto zokuphila zezimali, ukuze imisele nokuba uyakuba kwisimo sokwanelisa izibophelelo na phantsi kwesivumelwano esinqwenwelwayo.
3.5 I-M-WEBHU inegunya lokwenza uvavanyo lwezinto zokuphila zezimali ngexesha ngalinye xa usenza isicelo senkonzo/ imveliso nomqulu.
4. Ubuncinci bemigangatho yeenkonzo ezibonelelwa yiM-WEBHU
4.1 I-M-WEBHU izakuzama ukufumana i-100% lomlimganiselo wempumelelo ekuhlangabezeni isicelo sakho senkonzo.
4.2 I-M-WEBHU izakuphendula kungekho ngaphantsi kwemizuzu emi-3 (thathu) kuyo nayiphina ifowni ejoliswe kwiziko loncedo ngefowni lweM-WEBHU.
4.3 IZiko loJongo loThungelwano loNxibelelwano lweKhompyutha lwethu lusebenza ama-24 (shumi amabini anesine) eeyure, isi-7 (xhenxe) seentsuku zeveki.
4.4 Ukongeza kwiZiko loJongo loThungelwano loNxibelelwano lweKhompyutha, iM-WEBHU isebenzisa iziko lenkonzo yomxhasi elizinikeleyo ukufumana nokusombulula imibuzo yababhalisi neengxaki zenkonzo. Uxhaso lobuchwepheshe iziko lemfono-mfono le M-WEBHU liyafumaneka ku 087 700 0777, ngoMvulo ukuya kumgqibelo nge-08h00 ukuya kweye-22h00, ngeCawa nge-10h00 ukuya kweye 22h00, futhi ngentsuku ze holide ge-08h00 ukuya kweye-22h00.
5. INkqubo yokuPhatha iziKhalazo zoLuhlu lwamatyala
5.1 Kufuneka ujolise isikhalazo soluhlu lwamatyala ku complaints@mweb.co.za . Isikhalazo kufuneka sikhatshwe ngokulandelayo;
5.1.1 Ikopi yoluhlu lwamatyala ekungawo okanye iinkcukacha zalo, umz. inombolo ye-akhawunti;
5.1.2 Isizathu sempikiswano;
5.1.3 Isixa esikwimpikiswano; no
5.1.4 lwazi okanye amaxwebhu axhasayo, ukuba akhona.
5.2 I-M-WEBHU izakufikelela kukuzinikezela malunga nesikhalazo soluhlu lwamatyala kwaye inxibelelane nawe ngesigqibo sayo kungekho ngaphezulu kwentsuku zokusebenza ezilishumi elinesine (14) zokufumana isikhalazo sakho.
5.3 Ungabonana neGunya ngesisombululo sempikiswano, ukuba unokunganeliseki sisiphumo sempikiswano njengoko kumiselwe yiM-WEBHU.
5.4 Impikiswano izakugqithiselwa kwiKomiti yeziKhalazo nokuThotyelwa yeGunya ngokwesahluko se-17 (H) soMthetho we-ICASA kwimeko apho impikiswano ingasonjululwanga liGunya ngokwalo njengoko kucanyangisiwe kwigatya lesi-5.4.
6. Inkqubo yokuphatha, izikhalazo, izisombululo nokwanda
6.1 Zonke izikhalazo ngaphandle kwezikhalazo zoluhlu lwamatyala kumele zifakwe kwiM-WEBHU zeziphathwe yiM-WEBHU ngongqinelana nelungiselelo legatya lesi-6.
6.2 Kufuneka usinike ithuba ukusombulula isikhalazo phambi kokuba ubonane neGunya.
6.3 Kufuneka ujolise isikhalazo ku complaints@mweb.co.za . Isikhalazo sakho masiquke okulandelayo:
6.3.1 igama nefani yakho;
6.3.2 inombolo ye-akhawunti yakho;
6.3.3 umhla isikhalazo esivele ngawo; ne
6.3.4 nkcazelo emfutshane yokuveze isikhalazo.
6.4 I-M-WEBHU izakuvuma ukufumana isikhalazo sakho kungekho ngaphezulu kweentsuku zokusebenza ezi-3 (ntathu) zokufumaneka kwaso.
6.5 I-M-WEBHU izakusombulula ngokusesikweni isikhalazo sakho ngokubhala kungekho ngaphezulu kweentsuku zokusebenza ezili-14 (shumi elinesine) zokufumaneka kwaso, okanye kungekho ngaphezulu kwanjalo ukuba made amaxesha njengoko sisenokuvuma phantsi kweemeko apho ukusonjululwa kwesikhalazo umzekelo (ngaphandle kwesithintelo) kusezandleni zomxhobisi okanye umboneleli-nkonzo weqela lesithathu.
6.6 Unokudibana neGunya lokusombulula impikiswano, ukuba unokunganeliseki ngeziphumo zempikiswano njengoko kumisiwe yiM-WEBHU.
6.7 Impikiswano izakugqithiselwa kwiKomiti yeziKhalazo nokuThotyelwa yeGunya ngokwesahluko se-17 (H) soMthetho we-ICASA kwimeko impikiswano leyo ingasonjululwanga liGunya ngokwalo njengoko kucanyangisiwe kwigatya lesi-6.5.


text:
Ibali 70: UYona Nentlanzi Enkulu
KHANGELA laa ndoda isemanzini. Isengxakini, akunjalo? Iza kuginywa yilaa ntlanzi! Ngaba uyazi ukuba ngubani le ndoda? Igama layo nguYona. Masibone ukuba ingene njani na kule ngxaki.
UYona ngumprofeti kaYehova. Kungekudala emva kokuba umprofeti uElisha efile, uYehova uthi kuYona: ‘Yiya kwisixeko esikhulu saseNineve. Apho ububi babantu bukhulu gqitha yaye ndifuna ubaxelele ngobo bubi.’
Kodwa uYona akafuni ukuya. Ngoko ukhwela enqanaweni eya kwelinye icala elikude neNineve. UYehova akayithandi le nto yokubaleka kukaYona. Ngoko ubangela ukuba kubekho isaqhwithi esikhulu. Sikhulu kangangokuba inqanawa isengozini yokuzika. Oomatiloshe boyika kunene yaye bayakhala becela uncedo koothixo babo.
Ekugqibeleni, uYona uthi kubo: ‘Ndingumnquli kaYehova, uThixo owenza izulu nomhlaba. Yaye ndibaleka ukwenza oko ndikuxelelwe nguYehova.’ Ngoko oomatiloshe bayabuza: ‘Sikwenze ntoni na ukuze siphelise esi saqhwithi?’
‘Ndiphoseni elwandle yaye ulwandle luya kuzola kwakhona,’ utsho uYona. Oomatiloshe abafuni ukumphosela elwandle kodwa njengokuba umoya usiya uba mkhulu ngakumbi, ekugqibeleni bamphosa ngaphandle kwenqanawa uYona. Ngoko nangoko isaqhwithi siyaphela yaye ulwandle luyazola kwakhona.
Njengokuba uYona ezika emanzini, uginywa yintlanzi enkulu. Kodwa akafi. Uba sesiswini saloo ntlanzi, iintsuku ezintathu nobusuku bazo. UYona ubuhlungu gqitha kuba engamthobelanga uYehova aze aye eNineve. Ngaba uyazi ukuba wenza ntoni?
UYona uthandaza kuYehova ecela uncedo. Ngoko uYehova ubangela ukuba intlanzi ihlanzele uYona kumhlaba owomileyo. Emva koko uYona uya eNineve. Ngaba oku akusifundisi ukubaluleka kokwenza konke okuthethwa nguYehova?
Incwadi yeBhayibhile kaYona.
Imibuzo
- Ngubani uYona, yaye uYehova umxelela ukuba enze ntoni?
- Ngenxa yokuba uYona engafuni ukuya apho uYehova afuna aye khona, wenza ntoni?
- Oomatiloshe bathi makenze ntoni uYona ukuze badambise umoya?
- Njengoko ubona kulo mfanekiso, kwenzeka ntoni xa uYona etshona emanzini?
- UYona uhlala ixesha elide kangakanani kule ntlanzi inkulu, yaye wenza ntoni apho ngaphakathi kuyo?
- Uyaphi uYona emva kokuba ephumile kule ntlanzi inkulu, yaye oku kusifundisa ntoni?
Imibuzo eyongezelelekileyo
- Funda uYona 1:1-17.
Kubonakala ukuba uYona waziva njani ngesabelo sakhe sokuya kushumayela eNineve? (Yona 1:2, 3; IMize. 3:7; INtshu. 8:12)
- Funda uYona 2:1, 2, 10.
Oko kwenziwa nguYona kusinika njani intembelo yokuba uYehova uya kuyiphendula imithandazo yethu? (INdu. 22:24; 34:6; 1 Yoh. 5:14)
- Funda uYona 3:1-10.
Sikhuthazwa njani sisibakala sokuba uYehova waqhubeka emsebenzisa uYona nakuba ekuqaleni engazange asiphumeze isabelo sakhe? (INdu. 103:14; 1 Pet. 5:10)
Indlela uYona awaqhubana ngayo nabantu baseNineve isifundisa ntoni ngokugweba abantu abakwintsimi yethu? (Yona 3:6-9; INtshu. 11:6; IZe. 13:48)
Funda Okungakumbi
Ikhadi LeBhayibhile LikaYona
Ziziphi iimpawu zikaYehova esifunda ngazo kwingxelo yeBhayibhile kaYona?


text:
Iingcamango ziyadibana kwi-OneNote
Ngokulula fudusa i-Evernote ukuya kwi-OneNote ungqamanise amanqaku akho kuzo zonke izixhobo, mahala. Fumanisa indlela yokwenjenjalo
Yila eyakho
Ngaba uye urhoqoze iingcamango emaphepheni nakumanqaku ancamathelayo? Ngaba ukugcwalisa okuthe ngqo yindlela oyithandayo? I-OneNote ikulungele ukukunceda nokuba iingamango zakho uziphumeza njani. Chwetheza, bhala okanye uzobe ngohlobo oluzenzekelayo losiba kwiphepha. Khangela uze ukiphe ukusuka kwiwebhu ukuze ube nomfanekiso weengcamango.
Sebenzisana naye nabani na
Iqela lakho livelisa ingcamango esemagqabini. Usapho lwakho luceba imenyu yendibano enkulu. Hlala usazi konke kwaye ungqamene naphi na apho ukhoyo.
Cinga ngeinki
Lungela. Qalisa. Zoba. Usiba okanye uthupha siso sodwa isixhobo osidingayo. Thatha amanqaku abhalwe ngesandla uze uwaguqule uwenze umbahlo ochwetheziweyo. Balaselisa okubalelekileyo uze ubonise iingcamanfo ngemibala okanye imilo.
Ufikelelo naphi na
Qaphela. Kulula ukukhupha isiqulatho sakho naphi na, nokuba ungaphandle kweintanethi. Qalisa kwi-laptop yakho emva koko uhlaziye amanqaku kwifowuni yakho. I-OneNote isebenza kuso nasiphi na isixhobo okanye iqonga.
-
Windows
-
Apple
-
Android
-
Iwebhu
Ingcono nge-Office
I-OneNote lilungu losapho lwe-Office osele uyazi. Lungelelanisa amanqaku ngamanqaku athathwe kwi-imeyile ye-Outlook, okanye uzinzise itheyibhile ye-Excel. Yenza okungakumbi ngosetyenziso lwe-Office lwakho oluthandayo.
Qhagamshela kwigumbi lokufundela
Hlanganisa abafundi kwindawo yokuhlangana okanye nikela uncedo lomntu ngamnye kwiincwadi zamanqaku zabucala. Akusayi kubakho amaphepha kwakhona. Ungalungiselela izifundo uze usasaze umsebenzi ukusuka kwilayibhrari yesiqulatho esembindini.
Fumanisa iNcwadi yamanqaku yeKlasi


text:
INQAKU ELINGUMXHOLO
Iiseli Zakho—Ilayibrari Ephilayo!
NGO-1953 izazi zebhayoloji uJames Watson noFrancis Crick bapapasha imiphumo yophando lwabo olwayitshintsha mpela indlela esibujonga ngayo ubomi. Bafumanisa ukuba iDNA imile okweleli yentambo ejijekileyo. * Le khemikhali ifana nomsonto, isembindini weseli ibe inenkcazelo eyenza iseli ifane nethala leencwadi eliphilayo. Lo mmangaliso wafunyanwa ngala madoda waba negalelo elikhulu kwibhayoloji! Kodwa yintoni umsebenzi wenkcazelo ekwiseli? Phofu ke, ifike njani apho?
ISIZATHU SOKUBA IISELI ZIYIDINGA LE NKCAZELO
Wakha wazibuza ukuba kwenzeka njani ukuba imbewu ibe ngumthi okanye iqanda elidibene namadlozi libe ngumntu? Okanye wazibuza ukuba kwenzeka njani ukuba ufuze umzali wakho? Impendulo yale mibuzo ikwinkcazelo ekwiDNA.
Phantse zonke iiseli zineDNA ngaphakathi kuzo enobuceducedu obuninzi nemile okweleli ende ejijekileyo. Kwiseli nganye, anokuba ziibhiliyoni ezintathu amanqwanqwa ekhemikhali akha iDNA. Zine iikhemikhali ezakha amanqwanqwa eDNA, kodwa nqwanqwa ngalinye lenziwa ngezimbini. Ezi khemikhali zithiywe ngaba nobumba bane—uA, C, G, noT. * Ngo-1957 uCrick wathi yindlela abame ngayo aba nobumba enikezela ngenkcazelo. Kwiminyaka yoo-1960, abantu baqalisa ukuqonda intsingiselo yayo.
Nayiphi na inkcazelo, enoba yimifanekiso, umculo okanye amagama, inokugcinwa ngeendlela ezahlukahlukeneyo. Ngokomzekelo, iikhompyutha zisebenzisa amanani ukugcina inkcazelo. Zona iiseli zisebenzisa iDNA. Inkcazelo ekwiDNA isetyenziswa xa iiseli ziziphindaphinda naxa kudluliselwa imizila yemfuza.
Iiseli ziyisebenzisa njani le nkcazelo? Masikuzekelise oku ngokufanisa iDNA neeresipi. Iresipi yokubhaka isenokuvelisa ikeyiki, kodwa yona iresipi yeDNA isenokuvelisa ikhaphetshu okanye inkomo. Noko ke, kwiiseli eziphilayo yonke le nto iyazenzekela, yiloo nto ebangela ukuba zintsonkothe kangaka.
Inkcazelo ekwiseli yentsholongwane inokuzalisa incwadi enamaphepha ayi-1 000
Inkcazelo ekwiDNA iyagcinwa ize isetyenziswe xa kufuneka kuveliswe iiseli ezintsha, naxa kudluliselwa imizila yemfuza. Ingakanani inkcazelo ekumsonto nje omnye weDNA? Khawucinge nje ngesidalwa esincinane kakhulu, intsholongwane. Usosayensi waseJamani, uBernd-Olaf Küppers wathi: “Ukuba inkcazelo ekwiDNA yentsholongwane ibinokubhalwa ngolwimi lwabantu, ibinokuzalisa incwadi enamaphepha aliwaka.” Kungeso sizathu le nto uprofesa uDavid Deamer wathi: “Ukuntsonkotha kwesona sidalwa sakhe sasincinane, kukushiya ubamb’ ongezantsi.” Ingakanani yona inkcazelo ekuyo yonke iDNA ekwiseli yomntu? UKüppers uthi: “Inokuzalisa ilayibrari enamawakawaka emiqulu yeencwadi.”
“IBHALWE NGENDLELA ESINOKUYIQONDA”
UKüppers uthi inkcazelo ekwiDNA inokufaniswa nolwimi lwabantu. Njengolwimi lwabantu, nayo inemithetho elawula indlela amagama amele alandelelaniswe ngayo.
Amagama nezivakalisi ezikwiDNA zifana neresipi echaza indlela ezimele zakhiwe ngayo iiproteni neeseli ezibumba umzimba. Ngokomzekelo, le resipi isenokuchaza indlela ezimele zakhiwe ngayo iiseli zamathambo, zezihlunu, zemithambo-luvo nezolusu. Isazi sebhayoloji uRichard Dawkins sathi: “Inkcazelo ekumsonto weDNA yakhiwe ziikhemikhali ezimelwa ngoonobumba, khemikhali nganye inonobumba wayo. Iyamangalisa into yokuba yonke le nkcazelo ibhalwe ngendlela esinokuyiqonda.”
Xa wayethandaza kuThixo, umbhali weBhayibhile uDavide wathi: “Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho.” (INdumiso 139:16) Nangona lo yayingumbongo, uDavide wayechan’ ucwethe, njengokuba besoloko benjalo ababhali beBhayibhile. Babengaphenjelelwa ziintsomi ezazithandwa ngabantu bexesha labo.—2 Samuweli 23:1, 2; 2 Timoti 3:16.
IDNA IYIFUMANA NJANI LE NKCAZELO?
Njengesiqhelo, xa oososayensi becacisa into ethile, badla ngokushiya imibuzo emininzi ingaphendulekanga. Kwaba njalo ke naxa kwafunyanwa iDNA. Emva kokwazi ukuba iDNA inenkcazelo, abanye babuza, ‘Iyifumana phi le nkcazelo?’ Kaloku akakho umntu owayekho xa kwakusenziwa iDNA yokuqala. Ngoko ke, kufuneka siyikhangele ngokwethu impendulo. Kodwa loo nto ayithethi kuthi kufuneka siqashele. Khawucinge nje ngale mizekelo.
Ngo-1999 ePakistan kwafunyanwa iziqwenga zodongwe ezikrolwe oonobumba abangaqhelekanga. Akwaziwa ukuba bathetha ukuthini. Nangona kunjalo, ekuqinisekwe ngako kukuba babhalwa ngumntu.
Emva kweminyaka embalwa uWatson noCrick befumene iDNA, abanye oososayensi ababini benza amalinge okukhangela ukuba azikho na ezinye izidalwa ezikrelekrele eziphila komnye ummandla.
Iyintoni ke ingongoma? Xa abantu befumana inkcazelo badla ngokuqonda ukuba ivela kumntu okrelekrele. Kulula ukufikelela kweso sigqibo enoba babengekho xa yayisenziwa. Kodwa xa abantu bafumana eyona nkcazelo intsonkothileyo, ekwiDNA, bakhetha ukugqiba kwelokuba yazivelela. Ngaba iyavakala ke loo nto? Ngaba abathethi beziphikisa? Ngaba iyangqinelana nesayensi? Abanye oososayensi abaphum’ izandla abavumi kwaphela. Baquka uGqirha uGene Hwang noProfesa uYan-Der Hsuuw. * Khawuve ukuba bathini abo sosayensi.
UGqirha uGene Hwang uphanda ngendlela eyakhiwe ngayo inkcazelo ekwiDNA. Ngaphambili wayekholelwa ukuba izinto zazivelela, kodwa uphando lwakhe lwayitshintsha yonke loo nto. Uthi: “Ukufunda ngenkcazelo ekwiDNA kundincede ndazi indlela obakhiwe ngayo ubomi, ibe ubulumko boMdali bundishiya ndibamb’ ongezantsi.”
UProfesa uYan-Der Hsuuw uphethe icandelo eliphanda ngeemveku ezingekazalwa kwiNational Pingtung University of Science and Technology yaseTaiwan. Naye wayekholelwa ukuba izinto zazivelela, kwaza oko kwatshintsha emva kophando lwakhe. Xa ethetha ngokuziphindaphinda kweeseli, uthi: “Kufuneka kuveliswe iseli nganye eza kwenza indima yayo, ngexesha elililo. Ziqala ngokuqokelelana zize ekugqibeleni zivelise amalungu omzimba. Ayikho injineli enokukwazi kwaukuyicinga into yokwenza isixhobo esisebenza ngale ndlela? Kodwa indlela emele yakhiwe ngayo imveku engekazalwa ichazwe yonke kwiDNA. Xa ndicinga ngayo yonke le nto, ndiye ndiqonde ukuba nguThixo owadala ubomi.”
KUTHENI KUBALULEKILE NJE OKU?
Kaloku, ukuba ubomi badalwa nguThixo, nguye ke ofanele azukiswe, kungekhona inkolelo yokuba izinto zazivelela. (ISityhilelo 4:11) Kwakhona, ukuba sadalwa nguThixo osisilumko, umele ukuba wasidala ngenjongo ethile. Ngeyingekho injongo yokuphila ukuba sasuka sazivelela nje. *
Abantu abaninzi banomdla wokufumana iimpendulo eziza kubanelisa. UViktor Frankl, uprofesa wemithambo-luvo nowengqondo wathi: “Eyona nto iphambili ebantwini kukwazi injongo yobomi.” Ngamany’ amazwi, sinomnqweno wokukhonza uThixo, ibe ngesingenawo loo mnqweno ukuba besingadalwanga. Kodwa ukuba sadalwa nguThixo, ngaba usinikile indlela yokwanelisa loo mnqweno?
UYesu Kristu wawuphendula loo mbuzo xa wathi: “Akaphili ngasonka sodwa umntu, uphila ngamazwi onke aphuma emlonyeni kaYehova [uThixo].” (Mateyu 4:4) Amazwi kaYehova aseBhayibhileni aye anceda izigidi zabantu zakwazi ukumkhonza, zatsho zafumana injongo ebomini zaza zanethemba ngekamva. (1 Tesalonika 2:13) Kwanga iBhayibhile ingakunceda nawe. Ngoko sikukhuthaza ukuba uyifunde le ncwadi ikhethekileyo.
^ isiqe. 3 UWatson noCrick bongezelela kwinkcazelo eyayisele iphandwe ngabanye ababephande ngeDNA, emela ideoxyribonucleic acid.—Funda ibhokisi ethi “ I-DNA—Iminyaka Ebalulekileyo.”
^ isiqe. 6 Aba nobumba bamela iadenine, icytosine, iguanine, nethymine.
^ isiqe. 18 Unokufumana amanqaku anodliwano-ndlebe noososayensi abaphum’ izandla kwiWebhsayithi yethu ethi, jw.org. Cofa kwindawo ethi Search, uze ubhale “interview scientist.”
^ isiqe. 22 Umba wendalo nokuzivelela kwezinto uchazwa kakuhle kwincwadana ethi The Origin of Life—Five Questions Worth Asking nethi Ngaba Izinto Eziphilayo Zadalwa? ezifumaneka kwiWebhsayithi yethu ethi www.jw.org.


text:
Ngaba UThixo Unendawo Ahlala Kuyo?
Impendulo esuka eBhayibhileni
Ewe. UThixo unendawo ahlala kuyo—isezulwini. Khawuve ukuba zithini ezi vesi zeBhayibhile:
Xa wayethandaza, uKumkani uSolomon wathi: “
Kwanga ungeva usemazulwini, kwindawo ohlala kuyo.”—1 Kumkani 8:43.
UYesu Kristu wafundisa abafundi bakhe ukuba bathandaze ‘
kuBawo osemazulwini.’—Mateyu 6:9.
Emva kokuvuswa kwakhe, uYesu wangena “
ezulwini ngokwalo, ukuze ngoku abonakale phambi kukaThixo ngenkqu.”—Hebhere 9:24.
Ezi vesi zenza kucace ukuba uYehova uThixo ungumntu wokwenene yaye akakho kuyo yonke indawo, kunoko uhlala ezulwini kuphela.
Funda Okungakumbi
Ngaba UThixo Unendawo Ahlala Kuyo?
Ngaba uThixo ukho kuzo zonke iindawo ngaxeshanye? Funda oko iBhayibhile ikuthethayo.


text:
Lungisa iingxaki zokusayina ungene kusetyenziso lwe-Xbox
Ukuba unengxaki nokusayina ungene kusetyenziso lwe-Xbox, nazi izinto ezimbalwa ongazizama.
Qinisekisa uqhagamshale kwi-intanethi.
Yiya ku Xbox.com uze usayine ungene khona ukuqinisekisa inkonzo ye-Xbox iyasebenza yaye akunangxaki nenakhawunti yakho.
Kwi-PC yakho, yiya ku Qalisa > Iisetingi > Ixesha nolwimi. Ngaphantsi Umhla nexesha , qiniseka ukuba isetingi yokuSeta ixesha ngokuzenzekelayo ilayitiwe.
Ukuba lonke olunye ukhetho alusebenzi, yiya ku Qalisa > Iisetingi > Iiakhawunti uze ufumane iakhawunti ye-Microsoft oyisebenzisileyo ukusayina ungene kusetyenziso lwe-Xbox, uze ukhethe Shenxisa. Emva koko ubuyele emva kusetyenziso lwe-Xbox uze usayine ungene ngeakhawunti ye-Microsoft osandula ukuyishenxisa.


text:
INQAKU ELINGUMXHOLO | UNOKUFUMANA OKUNINZI XA UFUNDA IBHAYIBHILE
IBhayibhile Inokubuphucula Njani Ubomi Bam?
IBhayibhile asiyoncwadi nje efana nezinye esiziqhelileyo. Inamacebiso avela kuMdali wethu. (2 Timoti 3:16) Into eyithethayo inokuba negalelo elikhulu ebomini bethu. Phofu nayo iyatsho, ithi: “Ilizwi likaThixo liphilile, linamandla.” (Hebhere 4:12) Linamandla okuphucula ubomi bethu ngeendlela ezimbini ezibalaseleyo
Liyabuphucula ubomi bakho. IBhayibhile ingakunceda kwiingxaki zakho. Inamacebiso onokuwasebenzisa kwezi zinto zilandelayo.
Kubuhlobo bakho nabanye.
—Efese 4:31, 32; 5:22, 25, 28, 33.
Kwindlela oziva ngayo nasempilweni.
—INdumiso 37:8; IMizekeliso 17:22.
Ekuziphatheni okuhle.
—1 Korinte 6:9, 10.
Kwezoqoqosho.—IMizekeliso 10:4; 28:19; Efese 4:28. *
Abanye abasand’ utshata baseAsia bayithanda kakhulu indlela aye asebenza ngayo amacebiso eBhayibhile. Njengabaninzi abasand’ utshata, kwakunzima ukude bazane ngokupheleleyo nokungafihlelani nto. Kodwa basebenzisa izinto ababezifunda eBhayibhileni. Kwenzeka ntoni emva koko? Umyeni, uVicent uthi: “Izinto endandizifunda eBhayibhileni zandinceda ndakwazi ukujongana neengxaki zomtshato ngothando. Ukuphila ngendlela etsho ngayo kusenze sonwaba.” Yena umfazi wakhe, uAnnalou, uthi: “Sancedwa kukufunda imizekelo yabantu abaseBhayibhileni. Ngoku ndonwabile kwaye ndanelisekile emtshatweni wethu nazizinto esifuna ukuzenza ebomini.”
Ukwazi uThixo. UVicent uphinda athi: “Ekubeni ndifunda iBhayibhile, ndiziva ndisondele kakhulu kuYehova ngoku kunangaphambili.” Ngala mazwi uVicent ubonisa ukuba iBhayibhile inokukunceda usondelelane noThixo. Xa kunjalo, akuyi kuzuza kwicebiso lakhe nje kuphela, kodwa uya kuba ngumhlobo wakhe. Uya kutsho ubone ukuba akayifihlanga indlela aza kubuphucula ngayo ubomi kwixesha elizayo, xa uya kube uvuyiswa kukuphila ‘ubomi benene’—ubomi obungenasiphelo. (1 Timoti 6:19) Akusoze uyifumane nakweyiphi na incwadi loo nto ngaphandle kweBhayibhile.
Ukuba uzimisele ukufunda iBhayibhile, ungatyhafi, nawe inokukunceda uphucule ubomi bakho kwaye wazi uThixo. Noko ke, njengoko uyifunda, kunokwenzeka ube nemibuzo emininzi. Xa kuvela loo mibuzo, cinga ngomzekelo wegosa elingumTiyopiya elaliphila kwiminyaka eyi-2 000 eyadlulayo. Lalinemibuzo ngeBhayibhile. Xa lalibuzwa ukuba liyayiqonda na into eliyifundayo, lathi: “Ngokwenene, ndingakwenza njani oko, ngaphandle kokuba ndikhokelwe nguthile?” * Lavuma ukuncedwa ngumntu owayefundisa iBhayibhile, uFilipu, owayengumfundi kaYesu. (IZenzo 8:30, 31, 34) Ukuba nawe uyafuna ukwazi ezinye izinto ezininzi ngeBhayibhile, sicela ufake isicelo ku-www.jw.org/xh okanye ubhalele kwiadresi yendawo ekufuphi kuwe kwezi zikule magazini. Unokufowunela okanye ubhalele amaNgqina KaYehova akufuphi kuwe okanye uye kwiHolo YoBukumkani ekwindawo ohlala kuyo. Kutheni ungaqalisi namhlanje ukufunda iBhayibhile, uze uyivumele ikukhokelele kubomi obubhetele?
Ukuba akuqinisekanga enoba unokuyithemba ngokupheleleyo na iBhayibhile, nceda ubukele ividiyo emfutshane ethi Sinokuqiniseka Njani Ukuba IBhayibhile Ithetha Inyani? Unokuyifumana ngokuskena le khowudi okanye ngokungena ku-jw.org/xh, ujonge kwindawo ethi, IIMPAPASHO > IIVIDIYO
^ isiqe. 8 Ukuze ufumane eminye imizekelo yamacebiso eBhayibhile, yiya kwiwebhsayithi yethu u-jw.org/xh. Jonga phantsi komxholo othi IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA.
^ isiqe. 11 Funda nenqaku elikule magazini elithi, “Ngaba Kukungaqondi Nje?”
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.
Ngaba Uziva Usondele KuThixo?
Izigidi zabantu ziqinisekile ukuba uThixo uzijonga njengabahlobo.
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.


text:
Uncedo Oluvela ‘KuThixo Wentuthuzelo’
UKUMKANI UDAVIDE wayeyindoda eyayibandezelekile yaye ‘ineengcamango eziphazamisayo.’ Sekunjalo akazange ayithandabuze into yokuba uMdali wethu usazi ngandlela zonke. Wabhala wathi, “Owu Yehova, undigocagocile, yaye uyandazi. Wena uyakwazi ukuhlala kwam nokuvuka kwam. Uziqwalasele iingcamango zam ukude. Kuba akukho lizwi elulwimini lwam, Kodwa, khangela! Owu Yehova, sele ukwazi konke.”—INdumiso 139:1, 2, 4, 23.
Nathi sinokuqiniseka ukuba uMdali wethu uyasiqonda yaye uyayazi imiphumo emibi enokubangelwa kukuxinezeleka kweengqondo nemizimba yethu engafezekanga. Uyamazi unobangela woxinezeleko kwanendlela yokumelana nalo phantsi kweemeko zale mihla. Ukongezelela ukwatyhile nendlela aza kuluphelisa ngayo uxinezeleko ngonaphakade. Akakho omnye umntu onokusinceda ngaphandle koThixo wethu onemfesane, ‘obomelezayo aze abavuselele abadakumbileyo.’—2 Korinte 7:6, iBhayibhile yesiXhosa yowe-1996.
Abantu abaxinezelekileyo basenokuzibuza ngendlela uThixo anokubanceda ngayo.
Ngaba uThixo ukude kwabo baxinezelekileyo?
UThixo usondele kubakhonzi bakhe abaxinezelekileyo ngendlela yokuba uhlala ‘nabatyumkileyo nabanomoya othobekileyo, evuselela umoya wabo bathobekileyo aze avuselele intliziyo yabo batyumkileyo.’ (Isaya 57:15) Kuyathuthuzela ukwazi ukuba, “uYehova usondele kwabo baphuke intliziyo; yaye abo bamoya utyumkileyo uyabasindisa.”—INdumiso 34:18.
UThixo unokubathuthuzela njani abo baxinezelekileyo?
Abanquli bakaThixo banokuthetha ‘nomphulaphuli wemithandazo’ nanini na befuna, yaye unokubanceda bamelane noxinezeleko kunye neemeko ezinzima. (INdumiso 65:2) IBhayibhile isibongoza ukuba siphalazele kuye yonke imbilini yethu, xa isithi: “Musani ukuxhalela nantoni na, kodwa ezintweni zonke zaziseni izibongozo zenu kuThixo ngomthandazo nesikhungo nombulelo; yaye uxolo lukaThixo olungaphaya kokuqonda luya kuzilinda iintliziyo zenu namandla enu engqondo ngoKristu Yesu.”—Filipi 4:6, 7.
Kuthekani ukuba ukuziva singoongantweni kusenza sicinge ukuba imithandazo yethu ayiphulaphulwa?
Uxinezeleko lunokusenza sicinge ukuba imigudu esiyenzayo yokukholisa uThixo ayanelanga. Kodwa uBawo wethu wasezulwini unovelwano ngeemvakalelo zethu ezibuthathaka “ekhumbula ukuba siluthuli.” (INdumiso 103:14) Nangona ‘iintliziyo zethu zisenokusigwebela isohlwayo, sinokuziqinisekisa ukuba uThixo mkhulu kunazo yaye uyazazi zonke izinto.’ (1 Yohane 3:19, 20) Ngoko ke, xa uthandaza unokucaphula iindinyana zeBhayibhile obuzifundile njengeNdumiso 9:9, 10; 10:12, 14, 17; neyama-25:17.
Kuthekani ukuba uxinezeleke kangangokuba akukwazi ukuyichaza indlela ovakalelwa ngayo?
Musa ukunikezela kuba nje uxinezeleko lukwenza ungakwazi nokuthetha! Qhubeka uthetha ‘noBawo onenceba noThixo wentuthuzelo yonke,’ usazi ukuba uyazazi iimvakalelo neemfuno zakho. (2 Korinte 1:3) UMaria ekuthethwe ngaye ekuqaleni kolu ngcelele lwamanqaku, uthi: “Maxa wambi xa ndididekile ndiye ndingazazi nokuba mandithandazele ntoni. Kodwa ndiyazi ukuba uThixo uyaqonda aze andincede.”
UThixo uyiphendula njani imithandazo yethu?
IBhayibhile ayitsho ukuba uThixo uza kuziphelisa ngoku zonke iingxaki zethu. Kodwa, uThixo usinika amandla okuba sizinyamezele ‘izinto zonke’—kuquka noxinezeleko. (Filipi 4:13) UMartina uthi: “Ukuqala kwam ukugula ngenxa yoxinezeleko, ndathandaza kuYehova ndimcela ukuba akhawuleze andiphilise ngenxa yokuba ndandicinga ukuba ndandingasakwazi ukunyamezela. Ngoku ndithandazela nje ukuba andiphe amandla suku ngalunye.”
IZibhalo ziyabomeleza ngokomoya yaye ziyabanceda abantu abaxinezelekileyo ukuba bamelane nako. USarah oneminyaka engama-35 exinezelekile uyakwazi ukubaluleka kokufunda iBhayibhile imihla ngemihla. Uthi: “Ndiluxabisa ngokwenene uncedo loogqirha. Ngaphezu koko ndiye ndayibona indlela ekubaluleke nekunceda ngayo ukufunda iLizwi likaThixo. Ndiye ndakwenza umkhwa ukulifunda.”
Uxinezeleko Luya Kuphela Ngonaphakade!
Ngoxa uYesu Kristu wayesemhlabeni wawabonakalisa amandla awayewanikwe nguThixo ngokuphilisa abo banezifo ezibuhlungu. UYesu wayezimisele ukubanceda abantu abagulayo. Ngapha koko, naye wayekhe akhathazeke. Ngobusuku obungaphambi kokuba afe kabuhlungu, “uKristu wanikela izikhungo kwanezibongozo kuLowo wayekwazi ukumsindisa ekufeni, esitsho ngezikhalo ezinamandla neenyembezi.” (Hebhere 5:7) Nangona kwakubuhlungu kakhulu oko kuYesu, ngoku siyangenelwa kuba “unako ukubanceda abo bavavanywayo.”—Hebhere 2:18; 1 Yohane 2:1, 2.
IBhayibhile ithi injongo kaThixo kukuba aziphelise zonke izinto ezibangela uxinezeleko. Uthembisa athi: “Ndidala amazulu amatsha nomhlaba omtsha; kwaye izinto zangaphambili aziyi kukhunjulwa, zinganyuki zithi qatha entliziyweni. Kodwa gcobani nize nivuye ngonaphakade koko ndikudalayo.” (Isaya 65:17, 18) “Amazulu amatsha,” uBukumkani bukaThixo, aya kubuyisela ‘umhlaba omtsha,’ ibutho labantu abalungileyo emhlabeni, emfezekweni emizimbeni, ngokweemvakalelo nangokomoya. Kuya kupheliswa konke ukugula ngonaphakade.
“Ndimemeze igama lakho, Yehova, ndisenzulwini yomhadi. Umele ulive ilizwi lam. Musa ukuyifihla indlebe yakho ekukhululekeni kwam, ekukhaleleni kwam uncedo. Usondele ngemini yokuqhubeka kwam ndikubiza. Uthe: ‘Musa ukoyika.’”—IZililo 3:55-57